બાળકની વર્તણુંક બદલવાનો નિર્ણય કરતા પહેલા એ જાણવું જરુરી છે કે બાળકની વર્તણુંક બદલવાની ખરેખર જરુર છે ખરી? એના માટે જાણવું પડે કે ક્યારે કઈ વર્તણુંકને સામાન્ય ગણવી અને ક્યારે નહિ.બાળકની સામાન્ય વર્તણુંક તેની ઉંમર, વ્યક્તિત્વ, સમજ, ઘર તથા આસપાસના માહોલ અને ભાવનાત્મક વિકાસ પર આધાર રાખે છે. બાળકની વર્તણુંક સમસ્યા ત્યારે બને છે જ્યારે તે કુટુંબની અપેક્ષાઓ સાથે મેળ ન ખાય અથવા રોજીંદા સામાજીક વ્યવહારમાં વિક્ષેપ પાડે. બાળકની વર્તણુંક સામાન્ય અથવા હકારાત્મક ત્યારે કહેવાય જ્યારે તે વ્યક્તિગત રીતે તથા સામાજીક અને સાંસ્કૃતિક ક્ષેત્રે વિકાસકારી હોય.તમારી/કુટુંબની અપેક્ષાઓ બાળકની ઉંમર, સમજ, ઉછેર અને વ્યક્તિત્વને અનુરૂપ છે કે નહિ તે ચકાસીને જ નક્કી કરવું કે ખરેખર બાળકની વર્તણુંક બદલવાની જરૂર છે ખરી? પ્રમાણિકપણે ચકાસીશું તો ખ્યાલ આવશે કે ઘણીવાર આપણે બાળક પાસે એની ઉંમર, સમજ, ક્ષમતા, અભિરુચિ અને વ્યક્તિત્વથી વિરુધ્ધ અપેક્ષા રાખીએ છીએ જેના કારણે પણ ઘણીવાર બાળક બળવાખોર બની ગેરવર્તણુંક કરે છે.